Իրավաբանին ներկայացվող պահանջներն՝ աշխատաշուկայում
Իրավագիտության ֆակուլտետի ուսանողները քննարկում էին ներկայումս աշխարհում տիրող աշխատաշուկայի զարգացման միտումները:
Դեկտեմբերի 1-ին ԵՊՀ իրավագիտության ֆակուլտետի ՈՒԳԸ նախաձեռնությամբ տեղի ունեցավ հանդիպում - քննարկում Քաղաքացիական դատավարության ամբիոնի դասախոս, Անգլիայի Նոթինգեմի համալսարանի շրջանավարտ ի.գ.թ. Տիրայր Վարդազարյանի հետ:
Հանդիպման ընթացքում քննարկման առարկա դարձվեցին ներկայիս աշխատաշուկայում իրավաբանին ներկայացվող պահանջները: Բանախոսի կողմից ներկայացվեց ներկայումս աշխարհում տիրող աշխատաշուկայի զարգացման տենդենցը: Զուգահեռներ անցկացվեցին ՀՀ-ում և արտասահմանյան մի շարք երկրներւմ ներկայացվող պահանջներին:
Ըստ բանախոսի ՝ առաջին պահանջը, որը բոլոր ժամանակներում չի կորցնում իր արդիականությունը, մասնագիտական գիտելիքներն են: Իսկ մասնագիտական գիտելիքների բարձր մակարդակ ունենալու համար անհրաժեշտ է. «Երբեք չսահմանափակվել նրանով, ինչ տալիս է համալսարանը, հույսը չդնել, որ ինչ-որ մեկը որևէ պահի ինչ-որ բան է անելու ձեզ համար, ձեր բոլոր գործողությունների համար պատասխանատու եք դուք: Ոչ ոք պարտավոր չէ գործել ձեզ համար»,- նշում է բանախոսը:
Ներկայացվեց մարդկային ռեսուրսների մենեջերի (Human Resources Manager) գործունեությունը, որպեսզի մասնակիցները լավագույնս պատկերացնեն՝ ինչ անել հարյուրավոր մրցակիցներից առաջ ացնելու և մենեջերի կողմից հենց իրենց ընտրելու համար։
Քննարկվեցին այն տիպական հարցերը, որոնք սովորաբար տրվում են հարցազրույցի ընթացքում, որից հետո պարզաբանվում էին պատասխանները, և վեր հանվում թույլ տրված սխալները: Մասնակիցները համոզվեցին, որ աշխատանքում ընտրվելու լավագույն բանալին մյուսներից տարբեր լինելն է, անել այնպիսի բաներ, որոնք մյուսները չեն անում: Մասնակիցների պատասխաններում բանախոսի կողմից կարևորվեց հետևյալը. «Փորձեք կարևորել համապատասխան կազմակերպության դերը, նախապես ուսումնասիրեք տվյալ կազմակերպության գործունեությունը՝ սկսելով նրա կայքից»: Պահանջներից առանձնացվեց այն, որ մարդիկ իրենց կարողությունները ռեալ չեն գնահատում: Եվ իհարկե առանձնակի կարևորում ստացավ լեզվի իմացությունը: Անդրադարձ կատարվեց նաև ինքնակենսագրականներին ներկայացվող պահանջներին: